Søren Søndergaard (EL), 1999-01-21:
Jeg vil godt starte med at sige, at vi i Enhedslistens folketingsgruppe støtter retten til legal abort.
Vi opfatter denne ret som en afgørende landvinding i arbejdet for sikring
af kvindernes rettigheder og ligestilling i samfundet, for hvad er alternativet til retten til legal abort?
Men fraværet af retten til legal abort ville også være tusinder og atter tusinder af børn, som forældrene ikke havde evne eller vilje til at tage vare på.
Når det er sagt, vil jeg også tilføje, at vi i Enhedslisten er enige i, at abort er et alvorligt skridt, som i videst muligt omfang skal undgås, og det gælder sådan set fuldstændig uanset, om aborten gennemføres før eller efter den 12. svangerskabsuge.
Derfor skal der gøres en langt større indsats for at reducere antallet af aborter, og hvad handler det konkret om?
Det handler om en tilstrækkelig seksualundervisning, herunder uddeling/anvendelse af prævention; man kunne starte med at gøre prævention gratis.
Det handler også om at reducere de sociale problemer, som opstår ved at få børn, især handicappede børn.
Alle, som kender familier, der har handicappede børn, ved, hvilket enormt arbejde der ligger i at få en hverdag med et handicappet barn til at fungere.
Der er givet eksempler heroppefra på, at det er gået godt, og det er jo lykkeligt, for det er eksempler på, at familier er i stand til at give et enormt bidrag for at få tingene til at fungere.
Og så handler det for det fjerde også om at ændre holdningen til samfundsborgere, som ikke lige præcis ligner gennemsnittet.
Det er klart, at de krav om at ligne gennemsnittet, som mere og mere dominerer vort samfund, bevirker, at folk, som står over for f.eks. at få et handicappet barn eller et mongolbarn, de kommer i svære, svære overvejelser.
Ved at gøre noget ved de ting kan vi derfor rent faktisk bidrage til at gøre aborttallet mindre, og her kan vi jo starte, for her behøver vi ikke at vente, til vi har ændret abortloven.
På de punkter kan vi gå i gang med det samme, og det synes jeg vi skal gøre, og jeg synes især, at de, som er meget optaget af at få antallet af aborter ned, skal være med
til at gøre noget ved det.
Vi støtter ikke Kristeligt Folkepartis forslag.
I dag er det kun muligt, som det er blevet sagt, at få foretaget abort efter den 12. svangerskabsuge efter godkendelse fra de amtslige abortsamråd.
Vi kan altid diskutere, om disse samråd dels arbejder efter de rigtige retningslinjer, dels gør deres arbejde grundigt, og sådan en diskussion vil vi altid deltage i; men vi er uenige i de ting, som Kristeligt Folkeparti lægger frem.
Vi er uenige i en fast levedygtighedsgrænse, for vi mener, afgørelsen skal bygge på en lægefaglig vurdering.
Vi er uenige i den levedygtighedsgrænse, Kristeligt Folkeparti opstiller, for det er jo simpelt hen at tage det tidligst mulige eksempel på et ekstremt tidligt født barn, der har overlevet, og så sige: Det skal være levedygtighedsgrænsen!
Endelig mener vi, at der i den måde, Kristeligt Folkeparti formulerer forslaget på, reelt ligger en underminering af retten til legal abort.
Den dag vil selvfølgelig komme, hvor man skaber mulighed for, at fostre kan overleve stort set fra det tidspunkt, hvor de er undfanget, og set i det perspektiv og med den tankegang, der ligger fra Kristeligt Folkepartis side, er det en underminering af retten til legal abort før den 12. svangerskabsuge.
Vi forstår godt Kristeligt Folkepartis forslag i forlængelse af partiets generelle modstand mod legal abort, men det er ikke vores holdning.
Vi ønsker at forsvare retten til legal abort, og derfor kan vi ikke støtte forslaget.